AARHUS: Der skal udpeges langt flere huse som bevaringsværdige og laves mere stramme regler for, hvor der må bygges, og hvor højt man må bygges i visse områder af Ø-gaderne.

Det lægger Teknik og Miljø op til som nogle af de ændringer, der kommer til at ske, efter at afdelingen det seneste år har haft en tæt dialog med og inddragelse af beboerne i Ø-gaderne.

I Ø-gaderne er der kun få lokalplaner, og derfor styres byudviklingen af rammer i den overordnede kommuneplan.

Byplanlægger, arkitekt Randi Nørgaard fra Plan og Miljø løfter lidt af sløret for, hvad kommunen arbejder med af ændringer i kommuneplanen:

- Vi har for to år siden opdateret kommunens registrering af alle husene i Ø-gaderne i det såkaldte SAVE-register. Her vil en del flere huse blive bevaringsværdige og en del bliver opgraderet i bevaringsværdi, fortæller byplanlæggeren.